Lynanalyse

Alternativet slog sig op på en ny – og bedre – politisk kultur. Nu afslører Uffe Elbæk, at partiet i årevis har befundet sig i en magtkamp, der har været mere brutal, mere nedrig og mere personlig og uforsonlig end i noget andet parti.

Uffe Elbæk og Alternativet har hyldet demokratiet. Men kunne alligevel ikke leve med resultatet, da medlemmerne efter en demokratisk proces valgte en anden kandidat, end folketingsgruppen ønskede. Tværtimod har Elbæk og andre folketingsmedlemmer åbenlyst modarbejdet Josephine Fock som ny politisk leder.

Det kan blive en hård erkendelse for de vælgere, som har delt Alternativets drømme, og det bliver uhyre vanskeligt for Josephine Fock og resterne af Alternativet at genopbygge partiet. Vælgerne har allerede i lang tid været på vej væk.

Alternativet må nu håbe, at de, der vil følge Elbæk ud af partiet, gør det hurtigt, så partiet i det mindste kan få stoppet balladen og komme i gang med genopbygningsarbejdet.